[{"text_idx": "#000000", "text": "Ne indas propagandi por Esperanto \u2013 per tio oni nur fortimigas homojn, argumentas Zlatko Tis\u030cljar. Sed la esperantistoj ankau\u0306 ne enfermu sin en siaj propraj rondoj. Anstatau\u0306e oni aktive partoprenu en internaciaj organizaj\u0302oj kaj projektoj, uzante la lingvon en laboro por pli vastaj komunaj celoj. Tiuj, kiuj interesig\u0302as pri Esperanto, mem demandos pri g\u0302i, li asertas en sia artikolo."}, {"text_idx": "#000001", "text": "Mi prelegis en Zagrebo pri la Eu\u0306ropa lingva situacio kaj Esperanto. Kaj mi konstatis ke oficiale c\u0302ie regas kontrau\u0306staro al Esperanto, c\u0302efe inter politikistoj, sciencistoj kaj instruistoj. Sed estas unu nic\u0302o kie ni c\u0302iam pli bone sukcesas: en la eu\u0306ropaj monaj fondaj\u0302oj."}, {"text_idx": "#000002", "text": "Tre diversaj fondaj\u0302oj disponantaj pri multega mono c\u0302iam pli ofte aprobas monon por projektoj elpensitaj kaj proponitaj de Esperanto-organizaj\u0302oj kaj -entreprenoj. Ni kredis ke ankau\u0306 en tiu sektoro sufic\u0302os ke la decidantoj vidu Esperanton en la nomo de la projektproponanto, kaj ili au\u0306tomate malakceptos nian projekton. Kaj jen, felic\u0302e, c\u0302i tie ni malpravis. Se ni faras bonan projekton, ne g\u0302enas la decidantojn Esperanto en la nomo. Ili aprobas. Nuntempe diversaj Esperanto-organizaj\u0302oj, -asocioj kaj -entreprenoj realigas dekon da projektoj, por kiuj estas aprobitaj c\u0302irkau\u0306 2 milionoj da eu\u0306roj."}, {"text_idx": "#000003", "text": "Kaj interese, homoj kiuj rilatas kun la instancoj de EU pro realigo de tiuj projektoj, gajnas c\u0302iam pli da simpatioj kaj au\u0306toritato en la strukturoj de EU-fondaj\u0302oj. Ne nur ke jam tri organizaj\u0302oj kun kvin esperantistoj membras en Multlingvisma platformo, kiun starigis Eu\u0306ropa Komisiono, sed esperantistaj gvidantoj de projektoj partoprenas en aro da komisionoj kaj laborgrupoj rilate la analizadon de la fondaj\u0302oj. Kaj ili estas c\u0302ie aktivaj, havas konstruinteresajn proponojn kaj kvalite kontribuas al la temoj tie traktataj. C\u0302ie tie la gravuloj kun kiuj ili kunlaboras, vidas en ili kvalitajn personojn kaj perdas antau\u0306jug\u0302ojn pri tio ke esperantistoj estas fanatikaj propaganduloj kaj sektanoj."}, {"text_idx": "#000004", "text": "Tio donis al mi ideon, kiu povus esti nova taktiko por antau\u0306enigi Esperanton."}, {"text_idx": "#000005", "text": "Ni partoprenu organizite en diversaj agadoj internaciaj neesperantistaj, lau\u0306 niaj kapabloj, kaj c\u0302ie kie ni partoprenas ni ne hontu inter ni uzi Esperanton, sed ni neniam al aliaj diru ion ajn pri tio. Ili mem demandos. Kaj ni kondutu, kvazau\u0306 tio estas nia trezoro, kiun ni ne volonte dividas kun aliaj. Kiu lingvo estas tiu? Respondu: Esperanto, sed aldonu nenion plian. Se la interesig\u0302anto plu demandas, c\u0302iam respondu mallonge, kvazau\u0306 tio estas io via, kio la alian ne koncernas."}, {"text_idx": "#000006", "text": "Per tiu konduto, ni provokas maksimuman scivolemon. Se ni partoprenas en tiuj neesperantistaj kunvenoj kiel fakuloj kiuj havas bonajn ideojn kaj proponojn por la celoj de la kunvenoj, la aliuloj kutime rimarkos ke ni estas utilaj por la celoj en kiuj ni laboras kune, c\u0302ar niaj ideoj kaj kapabloj estas tre bonaj. Lau\u0306 tiu maniero ni atingos multe pli ol per dau\u0306ra propagandado kaj lau\u0306dado de Esperanto."}, {"text_idx": "#000007", "text": "Por tiu taktiko estas evidente necese, ke en iuj internaciaj asocioj kaj projektoj partoprenu pluraj esperantistoj. Ununura ne povas paroli Esperanton kun si mem. Sed felic\u0302e g\u0302uste la eu\u0306ropaj projektoj estas ideala loko por tio, c\u0302ar ili postulas ke en la projektoj partoprenu lau\u0306eble multaj organizoj el diversaj landoj. Ekzemple en la projekto lingvo.info partoprenas nau\u0306 partneraj organizoj, inter kiuj kelkaj estas esperantistaj, kaj tio donas la eblon por g\u0302uste tia konduto. Krome oni pagas nin por produkti ion kion ni mem elpensis, kaj kio almenau\u0306 flanke utilos al Esperanto."}, {"text_idx": "#000008", "text": "Sed tia konduto estas uzebla ankau\u0306 en tre diversaj fakaj kaj aliaj internaciaj organizoj. Necesas nur iom da kunordigado. Ekzemple okaze de Unesko-konferenco c\u0302eestas tri au\u0306 kvar esperantistoj. Oni faru same. Oni ne reklamu Esperanton, oni ne konvinku la homojn nekonvinkeblajn, sed oni provoku almenau\u0306 c\u0302e iuj el ili scivolemon, kiu kondukos al meminteresig\u0302o. Dum la konferenco oni faru utilan paroladon fakan, kaj en pau\u0306zoj oni babilu en Esperanto kun aliaj esperantistoj, en lokoj kie lau\u0306eble multaj povas tion au\u0306di."}, {"text_idx": "#000009", "text": "La propagandistoj c\u0302iam au\u0306tomate provokas negativan rilaton c\u0302e homoj kiuj c\u0302iutage estas bombardataj per diversaj reklamoj. Al Esperanto ja alig\u0302as homoj ne pro nia propagando, sed tiuj kiuj hazarde mem trovis ke Esperanto estas por ili interesa."}, {"text_idx": "#000010", "text": "Sekve, ne kas\u0302u Esperanton. Uzu g\u0302in kun esperantistoj en lokoj kie vi kunestas kun neesperantistoj, sed pri g\u0302i ne parolu se oni vin ne petas, kaj c\u0302iam nur mallonge, kvazau\u0306 vi ne s\u0302atus tiajn demandojn."}]